Sewwieq ta' mutur weġġa' gravi wara ħabta ma' vettura oħra. L-aċċident seħħ ilbieraħ waranofsinhar, għall-ħabta tas-sagħtejn, fi Vjal il-Qalbiena Mostin, il-Mosta. Il-Pulizija marret immedjatament fuq il-post u mill-ewwel investigazzjonijiet irriżulta li kien seħħ inċident bejn mutur Piaggio Vespa misjuq minn raġel ta' 43 sena residenti tas-Sliema u Renault Captur, li kienet qed tinstaq minn raġel ta' 49 sena, residenti n-Naxxar. Is-sewwieq tal-mutur ingħata l-għajnuna minn tim mediku, ittieħed l-Isptar Mater Dei b'ambulanza u aktar tard ġie ċċertifikat li weġġa' gravi. L-investigazzjonijiet tal-Pulizija għadhom għaddejjin.